Il-Pulizija qalet fi stqarrija li għall-kuntrarju ta’ dak li qiegħed jixxandar fuq il- mezzi tax-xandir rigward persuna li se jitressaq il-qorti llum, dan mhux qed jigi kkonfermat mill-Pulizija għaliex l-investigazzjonijiet għadhom għaddejjin. Aktar qabel Il-Pulizija qed titkellem ma’ Erin Tanti dwar is-sehem li seta’ kellu fil-mewt traġika ta’ Lisa Maria Zahra li nstabet mejta fl-irdum ta’ Ħad-Dingli fid-19 ta’ Marzu. tvm.com.mt huwa informat minn sorsi qrib l-investigazzjoni, li fl-aħħar sigħat, il-pulizija interrogat lil Erin Tanti u mhux eskluż li huwa jitressaq il-Qorti fis-sigħat li ġejjin. Erin Tanti wkoll kien instab midrub taħt l-irdum ta’ Ħad-Dingli fejn instabet Lisa Maria. Il-pulizija stabilixxiet li ż-żewġ żgħażagħ li aktar qabel kienu rrapportati nieqsa, kienu fil-kumpanija ta’ xulxin. Ġranet wara l-inċident tvm.com.mt kien irrapporta li l-pulizija riedet tinvestiga lis-Sur Tanti li kien għalliem ta’ Lisa Maria, fuq il-possibbiltà li seta’ għen jew iffaċilità l-mewt. Fil-kodiċi kriminali dan huwa meqjus reat li jġib miegħu piena ta’ ħabs. Filmat: Is-servizz tal-aħbarijiet li xxandar fil-bulettin tal-aħbrijiet tad-19 ta’ Marzu li għadda, dakinhar li seħħet id-diżgrazzja f’Ħad-Dingli.